**PROGRAM ZA MLADE**

**„PODRŠKA MLADIMA U PRIPREMAMA ZA TRAŽENJE POSLA“**

Privredna komora Zeničko-dobojskog kantona u saradnji sa **Kongresom Bošnjaka Sjeverne Amerike iz Sjedinjenih Američkih Država** organizira **Program za mlade „Podrška mladima u pripremama za traženje posla“**. Program će se realizirati u saradnji sa istaknutim institucijama i pravnim subjektima sa područja Zeničko-dobojskog kantona.

Svjesni činjenice da je za mlade ljude jedan od najvećih izazova prelazak iz obrazovnog sistema u tržište rada, osmišljen je program **„Podrška mladima u pripremama za traženje posla“**.

Obzirom da trenutna visoka stopa nezaposlenosti zahtijeva da mladi ljudi već u toku svog školovanja steknu vještine upravljanja karijerom, polaznici ovog programa će upravo biti mladi ljudi na završnim razredima srednjih škola i završnim godinama studija, apsolventi, kao i nezaposlene osobe sa završenom VSS, kojima će se pružiti podrška i pomoć u pripremama za buduće zaposlenje.

Tokom dvije sesije koje će se održati u prostorijama Privredne komore ZDK, polaznici će, od strane renomiranih stručnjaka relevantnih institucija, biti upoznati sa:

* Karijernom putanjom;
* izradom konkurentnog CV-a i
* preporukama za kvalitetnu pripremu i vođenje razgovora za posao (bh. i američka iskustva).

Polaznicima će također biti omogućeno profesionalno slikanje radi izrade profilne fotografije koju će iskoristiti prilikom kreiranja svog poslovnog portofolia.

Od polaznika se očekuje da informacije i stečeno znanje usvojeno kroz ovaj program koriste prilikom pronalaska zaposlenja, jer će ih sve gore navedeno pripremiti da se istaknu u toku selekcijskog procesa, te da na najbolji način predstave svoje vještine na razgovoru za posao.

**NAČIN REALIZACIJE PROGRAMA**

**Datum održavanja sesija:** 04. i 05. 12. 2024. godine. Program će se realizirati kroz dvije višesatne sesije koje će održavati dva dana za redom u trajanju četiri do pet sati (okvirno od 11:00-16:00sati, oba dana). Detaljna agenda će se naknadno dostaviti svim polaznicima ovog programa.

**Mjesto održavanja:** Sesije se održavaju u prostorijama Privredne komore Zeničko-dobojskog kantona.

**Broj polaznika:** do 20 mladih ljudi na završnim razredima srednjih škola i završnim godinama studija, apsolventi, kao i nezaposlene osobe sa završenom VSS.

**Informacije za polaznike:** Polaznici se obavezuju da će prisustvovati planiranim dvodnevnim sesijama u mjesecu decembru 2024. godine shodno dostavljenoj detaljnoj agendi. Svi polaznici će dobiti radne materijale za sesije (fascikla, blok, olovka, informacije i kontakti svih učesnika i institucija). U toku održavanja sesija za polaznike će biti obezbjeđeno osvježenje.

**Način prijave:** Saradnja sa srednjim školama sa područja ZDK, UNZE i studentskim organizacijama, kao i sa Biroom rada.

**Učešće u ovom programu je besplatno.**